Teine noor luuletaja, Indrek Rüütle (sünd. 1971), elab Tartumaal Puhja alevis. Ta on mitmete tekstide loomisel lähtunud lauludest ja kuigi ta nende esitamist nii laialdaselt ei praktiseeri nagu Contra, saab ta sellega hästi hakkama ning suudab samuti kiiresti improviseerida oma tekstidele viise.4 Mõlema improviseeritud viisid on enamasti bluusi või räpi stiilis. Olavi Ruitlane (sünd. 1969) on pärit Võrust, elab Tartumaal Laevas ja oskab ka natuke kitarri tinistada. Ruitlase algmaterjal on suhteliselt eestikeskne, ta laulab enam või vähem muudetud eesti lastelaule ja levilugusid. Laulude muutmine ulatub väikestest naljadest kuni poliitilise pilani, näit. laul "Mine minema Savisaar Ets" (Ruitlane 1999: 42). Nii Contra, Rüütle kui Ruitlane on ilma kõrgema hariduseta ja tegelevad peamiselt kirjutamisega. Nendega liituvad laulmisel sageli ka Jan Rahman või Veiko Märka, moodustades erinevates koosseisudes gruppe "Kolm Võru tenorit".